
REPUBLIKA E SHQIPËRISË
AGJENCIA KOMBËTARE E EKONOMISË SË MBETJEVE SH.A.
Nr______prot				             		          Tiranë, më ____/____/2026
FTESË PËR NEGOCIATA

DREJTUAR OPERATORËVE EKONOMIKË TË SPECIALIZUAR NË REALIZIMIN E SHFAQJEVE TEATRALE EDUKATIVE
Agjencia Kombëtare e Ekonomisë së Mbetjeve sh.a. fton operatorët ekonomikë të paraqesin propozimin teknik dhe ofertën ekonomike për realizimin e shërbimit të përcaktuar më poshtë, sipas termave të referencës, specifikimeve teknike dhe kritereve të kësaj ftese.
Baza ligjore: Neni 100 i ligjit nr. 162/2020, “Për prokurimin publik”, të ndryshuar, dhe nenet 1 e 5, pika 2, të rregullave bashkëlidhur VKM-së nr. 768, datë 15.12.2021, “Për përcaktimin e llojeve të shërbimeve sociale dhe shërbimeve të tjera specifike, llojeve të shërbimeve të veçanta, për të cilat mund të rezervohet e drejta e pjesëmarrjes së organizatave në procedurat e prokurimit publik, si dhe rregullave të detajuara për prokurimin e tyre”, të ndryshuar me VKM-në nr. 292, datë 15.05.2024.
Objekti: “Shërbim për edukimin mjedisor të fëmijëve përmes riciklimit dhe aktiviteteve krijuese”

Realizimi i fushatës së edukimit dhe ndërgjegjësimit mjedisor “Riciklo, Krijo, Luaj!”, përmes përgatitjes së një shfaqjeje teatrale edukative me kukulla dhe realizimit të saj pesë herë, në pesë qendra sociale dhe komunitare, së bashku me punëtorinë krijuese, lojërat dhe diskutimet edukative, si dhe regjistrimin audiovizual të secilit aktivitet për përdorim të mëvonshëm nga AKEM sh.a.
Kodi CPV: 80540000-1 — Shërbime trajnimi mjedisor.
Nevoja për kryerjen e shërbimit: Në përmbushje të objektivave të edukimit dhe ndërgjegjësimit mjedisor, AKEM sh.a. synon t’u përcjellë fëmijëve njohuri dhe praktika të përgjegjshme për reduktimin, ripërdorimin, ndarjen dhe riciklimin e mbetjeve. Në këtë kuadër, fushata “Riciklo, Krijo, Luaj!” i trajton këto çështje përmes teatrit me kukulla dhe veprimtarive krijuese, duke i afruar fëmijët me zbatimin e tyre në jetën e përditshme. Humori, muzika, loja dhe dialogu mundësojnë përcjelljen e mesazheve mjedisore në mënyrë të kuptueshme dhe të përshtatshme për grupmoshën.
Përdorimi krijues i materialeve të riciklueshme dhe të ripërdorshme në kukulla, skenografi dhe punëtori është pjesë e mesazhit edukativ, duke ilustruar vlerën dhe funksionin e ri që mund të marrë një material i përdorur. Shfaqja dhe veprimtaritë krijuese mundësojnë pjesëmarrjen aktive të fëmijëve, punën në grup dhe lidhjen e njohurive me praktikat e përditshme, ndërsa regjistrimet audiovizuale mundësojnë përdorimin e përsëritur të përmbajtjes në veprimtaritë e mëvonshme edukative të AKEM sh.a.
Sasia e kërkuar dhe përgjegjësitë kryesore: Përgatitja e një shfaqjeje teatrale në gjuhën shqipe dhe realizimi i saj në 5 (pesë) aktivitete të drejtpërdrejta, me 5 (pesë) punëtori krijuese, lojëra e diskutime. Operatori siguron realizimin artistik e teknik, materialet, transportin dhe dorëzimin e pesë regjistrimeve audiovizuale e të materialeve shoqëruese, sipas termave të referencës dhe specifikimeve teknike.
Vendi i realizimit: Në 5 (pesë) qendra sociale dhe komunitare të ndryshme, të përcaktuara nga AKEM sh.a. në bashkëpunim me institucionet pritëse.
Periudha e realizimit: Gjatë vitit 2026.
Kohëzgjatja e kontratës: Nga nënshkrimi i saj deri më datë 31.12.2026.
Kohëzgjatja e secilit aktivitet: 70 (shtatëdhjetë) minuta gjithsej, përfshirë punëtorinë krijuese, sipas termave të referencës.
Fondi limit: 2.776.667 (dy milionë e shtatëqind e shtatëdhjetë e gjashtë mijë e gjashtëqind e gjashtëdhjetë e shtatë) lekë pa TVSH.
Burimi i financimit: Buxheti i Shtetit.
Afati përfundimtar për dorëzimin e ofertave: Datë 12.11.2026, ora 12:00, pranë Zyrës së Protokollit të AKEM sh.a.
Hapja e ofertave: Datë 12.11.2026, ora 12.00
Konfirmimi pë vazhdimin e negociatave
Propozimi teknik, oferta ekonomike dhe dokumentet shoqëruese dorëzohen pranë AKEM sh.a., brenda afatit të përcaktuar, në zarf jotransparent, të mbyllur dhe të nënshkruar. Në pjesën e jashtme shënohen emri dhe adresa e ofertuesit, objekti i shërbimit dhe shënimi: “Mos e hapni përpara datës 12.11.2026, ora 12.00”
Hapja kryhet nga komisioni në datën dhe orën e njoftuar. Mund të marrin pjesë ofertuesit ose përfaqësuesit e autorizuar prej tyre. Ofertat e dorëzuara pas afatit nuk do të pranohen.
Autoriteti kontraktor: Agjencia Kombëtare e Ekonomisë së Mbetjeve sh.a.
Adresa e dorëzimit dhe hapjes: Ministria e Mjedisit, Bulevardi “Dëshmorët e Kombit”, Nr. 1, 1001, Tirane      
Adresa e internetit: https://mjedisi.gov.al.
Personi i kontaktit dhe adresa elektronike:oljan.zhupa@akem.gov.al
Gjuha për hartimin e ofertave: Shqip.


1. TERMAT E REFERENCËS

1.1.  Qëllimi i projektit
Qëllimi i projektit “Riciklo, Krijo, Luaj!” është ndërgjegjësimi mjedisor i fëmijëve dhe nxitja e sjelljeve të përgjegjshme për reduktimin, ripërdorimin, ndarjen dhe riciklimin e mbetjeve, përmes teatrit me kukulla, krijimtarisë dhe veprimtarive ndërvepruese në qendra sociale dhe komunitare.
Përmes artit, lojës dhe krijimtarisë, fëmijët nxiten të kufizojnë produktet njëpërdorimshe, të ripërdorin objektet dhe të ndajnë e hedhin mbetjet në vendet e përshtatshme, duke zhvilluar imagjinatën, aftësitë praktike dhe bashkëpunimin. Projekti lidh njohuritë me praktikat në familje dhe komunitet, duke theksuar përgjegjësinë e secilit për mbrojtjen e mjedisit.
1.2.  Objektivat edukative
Objektivat janë rritja e njohurive mbi ndikimin e mbetjeve, promovimi i reduktimit në burim, ripërdorimit, ndarjes dhe riciklimit, shpjegimi i ekonomisë qarkulluese sipas grupmoshës, nxitja e kreativitetit dhe aftësive artistike e praktike me materiale të riciklueshme e të ripërdorshme, si dhe zhvillimi i bashkëpunimit dhe punës në grup përmes një përvoje artistike dhe ndërvepruese.
1.3.  Grupi i synuar
Projekti u drejtohet fëmijëve të moshës 5–12 vjeç në qendrat sociale dhe komunitare, Gjuha, personazhet, ritmi dhe shpjegimet përshtaten me grupmoshën, pa përmbajtje frikësuese, diskriminuese ose reklama tregtare. Në veprimtari përfshihen edhe mësuesit dhe edukatorët përfitues të tërthortë janë familjet dhe komuniteti.
1.4.  Koncepti dhe përmbajtja artistike
Projekti “Riciklo, Krijo, Luaj!” përfshin një shfaqje të teatrit me kukulla me temë mbrojtjen e mjedisit dhe riciklimin, e cila realizohet drejtpërdrejt pesë herë, në pesë qendra sociale dhe komunitare. Në çdo qendër zbatohet i njëjti koncept artistik dhe edukativ, i shoqëruar me punëtori krijuese dhe lojëra e diskutime. Kukullat, skenografia dhe elementet skenike përdorin materiale të riciklueshme e të ripërdorshme; historia ilustron se si një objekt i përdorur mund të marrë një funksion të ri.
Interpretimi artistik, humori, muzika dhe komunikimi me personazhet trajtojnë problematikat e mbetjeve dhe zgjidhjet mjedisore. Fëmijët marrin pjesë përmes ndërveprimit me personazhet, krijimit të objekteve dhe lojërave edukative, duke kaluar nga roli i spektatorit në atë të krijuesit.
Mesazhi kryesor është se “ajo që ne e konsiderojmë mbetje mund të ketë ende vlerë”, përmes reduktimit, ripërdorimit, riciklimit dhe menaxhimit të përgjegjshëm të materialeve.
1.5.  Mënyra e realizimit të aktiviteteve
Çdo aktivitet do të ketë kohëzgjatje 70 (shtatëdhjetë) minuta dhe do të realizohet drejtpërdrejt nga operatori, sipas strukturës së mëposhtme:

Prezantimi I projektit – 5 minuta
Prezantohen aktiviteti dhe pjesët e tij, duke i njohur fëmijët me temën e mbrojtjes së mjedisit dhe pjesëmarrjen e tyre gjatë aktivitetit.
Shfaqja me kukulla – 30 minuta 
Realizohet një shfaqje profesionale e teatrit me kukulla, e cila trajton mbrojtjen e mjedisit dhe riciklimin përmes humorit, muzikës dhe komunikimit me personazhet. Kukullat, skenografia dhe një pjesë e elementeve skenike të krijuara nga materiale të riciklueshme ilustrojnë se si një objekt i përdorur mund të marrë funksion dhe vlerë të re.
Punëtoria krijuese – 25 minuta 
Të udhëhequr nga stafi, fëmijët krijojnë kukulla dhe objekte artistike me karton, shishe plastike, tapa, letra, copa tekstili dhe materiale të tjera të riciklueshme. Punohet individualisht dhe në grupe të vogla, duke nxitur imagjinatën, kreativitetin dhe bashkëpunimin. Në përfundim, fëmijët marrin me vete punimet e krijuara.
Pyetje, diskutime dhe lojëra edukative – 10 minuta 
Aktiviteti përmbyllet me pyetje dhe diskutime mbi riciklimin e mbrojtjen e mjedisit, lojëra dhe sfida në grup. Kjo pjesë përforcon njohuritë e marra gjatë shfaqjes dhe punëtorisë përmes pjesëmarrjes aktive të fëmijëve
1.6.   Plani i realizimit
Veprimtaritë dhe afatet e realizimit të shërbimit paraqiten në tabelën e mëposhtme:

	Aktiviteti
	Përshkrimi
	Kohëzgjatja

	Përgatitja e projektit
	Koncepti artistik, skenari dhe plani i realizimit miratohen nga AKEM sh.a. përpara fillimit të aktiviteteve
	Përpara fillimit të aktiviteteve

	Zhvillimi në qendrën 1
	Prezantim, shfaqje me kukulla, punëtori krijuese, pyetje, diskutime dhe lojëra edukative.
	70 minuta

	Zhvillimi në qendrën 2
	Prezantim, shfaqje me kukulla, punëtori krijuese, pyetje, diskutime dhe lojëra edukative.
	70 minuta

	Zhvillimi në qendrën 3
	Prezantim, shfaqje me kukulla, punëtori krijuese, pyetje, diskutime dhe lojëra edukative.
	70 minuta

	Zhvillimi në qendrën 4
	Prezantim, shfaqje me kukulla, punëtori krijuese, pyetje, diskutime dhe lojëra edukative.
	70 minuta

	Zhvillimi në qendrën 5
	Prezantim, shfaqje me kukulla, punëtori krijuese, pyetje, diskutime dhe lojëra edukative.
	70 minuta

	Dokumentimi
	Dokumentim fotografik dhe audiovizual i regjistrimeve,  dhe materialeve shoqëruese.
	Dokumentimi gjatë aktiviteteve, 


1.7.  Stafi artistik dhe teknik
Ekipi artistik dhe teknik përfshin regjisor, skenarist, mësues punëtorie, skenograf, realizues kukullash, kostumograf, formulues muzike, fonist, koordinator artistik, 3 (tre) aktorë, promovues/dizenjator grafik dhe specialist të dokumentimit fotografik dhe video.
Operatori siguron ekipin për përgatitjen e shfaqjes dhe realizimin e të pesë aktiviteteve, përfshirë punëtoritë, si dhe personelin teknik për zërin, regjistrimin, montazhin dhe përpunimin audiovisual.
1.8.  Produkti përfundimtar dhe rezultatet e pritshme
Shërbimi përfundon me realizimin e së njëjtës shfaqje profesionale të teatrit me kukulla në 5 (pesë) aktivitete 70-minutëshe, në pesë qendra sociale dhe komunitare, përfshirë pesë punëtoritë dhe pjesët ndërvepruese, si dhe dorëzimin e 5 (pesë) regjistrimeve audiovizuale dhe dokumentacionit shoqërues sipas specifikimeve teknike. Projekti parashikon përfshirjen e rreth 200–250 fëmijëve.
Rezultatet e pritshme përfshijnë rritjen e njohurive dhe ndërgjegjësimit mjedisor, përvetësimin e zakoneve të përgjegjshme, krijimin e kukullave dhe objekteve artistike nga materiale të riciklueshme, zhvillimin e imagjinatës, aftësive praktike dhe bashkëpunimit, si dhe krijimin e një modeli aktiviteti të përsëritshëm 
.
2. SPECIFIKIMET TEKNIKE
Operatori ekonomik duhet të përmbushë kërkesat e mëposhtme për realizimin dhe dorëzimin e shërbimit:
2.1. Sasia kohëzgjatja dhe përmbajtja
Realizohen 5 (pesë) aktivitete në pesë qendra sociale dhe komunitare, me të njëjtën shfaqje dhe skenar të miratuar. Çdo aktivitet zgjat 70 minuta gjithsej, sipas strukturës :
· 5 minuta – prezantimi i projektit
· 30 minuta – shfaqja e drejtpërdrejtë e teatrit me kukulla
· 25 minuta – punëtoria krijuese me materiale të riciklueshme
· 10 minuta – pyetje, diskutime dhe lojëra edukative
Të gjitha pjesët realizohen drejtpërdrejt nga operatori, në gjuhën shqipe,. Përmbajtja dhe komunikimi duhet të jenë të përshtatshme për moshën 5–12 vjeç, me informacion të saktë mjedisor dhe pa elemente frikësuese, diskriminuese apo reklama tregtare.
2.2.   Realizimi artistik dhe teknik
Kukullat, skenografia dhe një pjesë e elementeve skenike realizohen nga materiale të riciklueshme, kostumet dhe elementet e tjera përgatiten sipas konceptit të miratuar. Materialet duhet të jenë të pastra dhe të sigurta, ndërsa përmasat dhe detajet të dallueshme për publikun dhe në regjistrim. Operatori siguron pajisjet dhe mbështetjen për figurën e zërin. Elementet skenike dhe pajisjet nuk dorëzohen si mallra të veçanta.
Titulli, kreditet, grafika dhe vendosja e logos miratohen nga AKEM sh.a. Materialet dorëzohen pa elemente tregtare të pamiratuara.
2.3.  Zhvillimi i punëtorive krijuese
Në çdo aktivitet realizohet një punëtori 25-minutëshe, brenda kohëzgjatjes së përgjithshme. Operatori siguron mësuesin e punëtorisë, mbështetjen e ekipit dhe materialet e mjetet për pjesëmarrësit. Përdoren karton, shishe plastike, tapa, letra, copa tekstili, tuba kartoni dhe materiale të tjera të riciklueshme ose të ripërdorshme, të pastra, të sigurta dhe të përshtatshme për grupmoshën. Punimet e krijuara u jepen fëmijëve në përfundim.
2.4.   Regjistrimi audiovizual i aktiviteteve
Operatori ekonomik realizon regjistrimin profesional të pesë aktiviteteve dhe dorëzon 5 (pesë) video përfundimtare, nga një për secilin aktivitet. Regjistrimet duhet të ruajnë të plotë përmbajtjen 70-minutëshe dhe rendin e zhvillimit të tij, pa shkurtuar pjesët artistike, edukative dhe ndërvepruese.
Figura duhet të jetë e qartë, e qëndrueshme dhe me ndriçim të përshtatshëm, duke mundësuar dallimin e personazheve, kukullave, skenografisë dhe veprimtarive krijuese. Zëri duhet të jetë i pastër, i kuptueshëm dhe i sinkronizuar me figurën, me balancim të dialogut, muzikës dhe efekteve. Pozicionimi i pajisjeve duhet të sigurojë mbulimin e plotë të aktivitetit, pa penguar zhvillimin e tij.
Operatori siguron montazhin dhe përpunimin profesional të figurës e të zërit, duke ruajtur vazhdimësinë dhe cilësinë e njëtrajtshme të materialit. Çdo video përmban titullin e projektit, identifikimin e aktivitetit, logon dhe kreditet e miratuara nga AKEM sh.a., të vendosura jashtë kohëzgjatjes së aktivitetit.
Videot dorëzohen në format MP4, pa filigranë ose shenja tregtare të pamiratuara, të gatshme për riprodhim në kompjuter dhe pajisje projeksioni dhe për përdorim të mëvonshëm në veprimtaritë edukative të AKEM sh.a.
2.5.   Materialet që dorëzohen
Dorëzohen në format elektronik pesë regjistrimet përfundimtare, skenari i miratuar, materialet grafike dhe publicitare, fotografitë e aktiviteteve dhe raporti përmbledhës me datën, vendin, pjesëmarrjen, veprimtaritë e realizuara dhe parametrat e regjistrimeve. Mënyra e transferimit dakordësohet me AKEM sh.a.
Materialet e promovimit përfshijnë identitetin vizual, njoftimet dhe materialet publicitare për pesë aktivitetet, në formatet e miratuara nga AKEM sh.a. Fotografitë dorëzohen veçmas nga regjistrimet. Publikimi bëhet me miratimin e AKEM sh.a. dhe duke respektuar autorizimet përkatëse.
2.6.  Të drejtat e përdorimit dhe autorizimet
Operatori dokumenton të drejtat e nevojshme për skenarin, interpretimin, muzikën, pamjet, grafikën dhe elementet e tjera të shërbimit. AKEM sh.a. duhet të mund të ruajë, kopjojë teknikisht dhe shfaqë përsëri regjistrimet në veprimtari edukative pa pagesa shtesë, pa cenuar të drejtat e palëve të treta.
2.7.  Përgjegjësitë transporti dhe pranimi i shërbimit
Operatori siguron personelin, ambientet e provave, elementet skenike, pajisjet, materialet e punëtorive dhe lejet që lidhen me shërbimin. AKEM sh.a. koordinon ambientet, kalendarin dhe pjesëmarrjen me qendrat pritëse. Realizimi i pesë aktiviteteve dhe dorëzimi i materialeve përfundojnë brenda afatit të kontratës.
Operatori mbulon lëvizjen e ekipit dhe transportin, ngarkimin, shkarkimin, montimin e çmontimin e skenografisë, kukullave, kostumeve, pajisjeve dhe materialeve në ambientet e provave dhe në pesë qendrat e aktiviteteve.
Të gjitha shpenzimet për përmbushjen e detyrimeve të operatorit përfshihen në ofertën ekonomike nuk kërkohen pagesa shtesë për stafin, materialet, mjetet, transportin apo realizimin teknik.
Pranimi përfundimtar kryhet pas verifikimit të pesë aktiviteteve dhe pjesëve të tyre sipas termave të referencës, si dhe të regjistrimeve e materialeve shoqëruese sipas specifikimeve teknike. AKEM sh.a. dokumenton datën, vendin dhe përmbushjen e kërkesave për secilin aktivitet. Dorëzimi vetëm i regjistrimeve nuk përbën përmbushje të shërbimit.

3. INFORMACION DHE KËRKESA SPECIFIKE LIDHUR ME OPERATORIN EKONOMIK

3.1.   KRITERET E PËRGJITHSHME TË PËRZGJEDHJES/ KUALIFIKIMIT 
Dokumentacioni ligjor që duhet paraqitur si kriter kualifikues
a) Ekstrakt historik i QKB-së ose dokument regjistrimi sipas legjislacionit përkatës për organizatat jofitimprurës, që vërteton regjistrimin dhe statusin aktiv të ofertuesit, si dhe përputhjen e fushës së veprimtarisë me objektin e shërbimit.
b) Dokument nga organet kompetente që vërteton se operatori ekonomik ka shlyer detyrimet fiskale, si dhe detyrimet për sigurimet shoqërore dhe shëndetësore, për periudhën përkatëse
c) Vërtetim të xhiros vjetore të realizuar për tre vitet e fundit, jo më pak se 20% të vlerës së përllogaritur të kontratës

3.2.   KRITERET E VEÇANTA TË KUALIFIKIMIT
Ofertuesi duhet të paraqesë:
a) Formularin e Ofertës Ekonomike sipas Shtojcës 1
b) Deklaratë për konfliktin e interesit sipas Shtojcës 2
c) Deklaratë për respektimin e specifikimeve teknike sipas Shtojcës 3
d) Vërtetim të llogarisë bankare (IBAN).

· Kapaciteti Teknik:
3.2.1. Personeli artistik dhe teknik
Operatori ekonomik duhet të disponojë personelin e nevojshëm për përgatitjen e shfaqjes teatrale dhe realizimin e pesë aktiviteteve, përfshirë punëtoritë dhe regjistrimet, në përputhje me termat e referencës, duke mbuluar funksionet e mëposhtme:
· Regjisor, me të paktën 5 (pesë) vite përvojë profesionale në regjinë e produksioneve teatrale 
· Skenarist me të paktën 5 (pesë) vite përvojë profesionale në hartimin ose përshtatjen e skenarëve për produksione teatrale.
· Mësues punëtorie, me të paktën 3 (tre) vite përvojë profesionale në drejtimin e veprimtarive krijuese me fëmijë.
· Skenograf me të paktën 5 (pesë) vite përvojë profesionale në skenografinë e produksioneve teatrale
· Realizues i kukullave me përvojë të dokumentuar në realizimin e kukullave për përdorim artistik.
· Kostumograf me përvojë të dokumentuar në konceptimin dhe realizimin e kostumeve për produksione teatrale dhe/ose audiovizuale.
· Formulues muzike me përvojë të dokumentuar në krijimin ose përshtatjen muzikore për produksione teatrale
· Fonist me përvojë të dokumentuar në regjistrimin dhe përpunimin e zërit.
· Koordinator artistik me përvojë të dokumentuar në koordinimin e veprimtarive ose produksioneve artistike.
· 3 (tre) aktorë secili me të paktën 3 (tre) vite përvojë profesionale në interpretim teatror
· Promovues/dizenjator grafik, me përvojë të dokumentuar në promovim dhe realizimin e materialeve grafike.
· Specialist i dokumentimit fotografik dhe video, me përvojë të dokumentuar në funksionet përkatëse.
Operatori ekonomik duhet të sigurojë gjithashtu personelin teknik për xhirimin, montazhin dhe përpunimin audiovizual, me përvojë të dokumentuar në funksionet përkatëse.
Për personelin e mësipërm, operatori ekonomik duhet të dorëzojë kontratat e shërbimit/bashkëpunimit ose kontratat individuale të punës, CV-të e tyre dhe/ose certifikata kualifikimi/licenca profesionale.
3.2.2. Propozimi teknik
Ofertuesi paraqet një projektide për një shfaqje teatrale dhe realizimin e saj pesë herë, në pesë qendra sociale dhe komunitare. Projektideja përmban konceptin artistik, përmbledhjen dhe strukturën e skenarit, personazhet, mesazhet edukative dhe konceptin e kukullave, skenografisë, kostumeve e muzikës. Përshkruan organizimin e aktivitetit 70-minutësh, duke përfshirë shfaqjen, punëtorinë krijuese dhe lojërat e diskutimet, personat përgjegjës, materialet, ekipin, transportin dhe pajisjet, si dhe regjistrimin, montazhin, planin e realizimit dhe të drejtat e përdorimit. Skenari përfundimtar dhe plani i aktivitetit miratohen gjatë zbatimit të kontratës, sipas termave të referencës.
Në çdo rast, autoriteti kontraktor ka të drejtë të kryejë verifikimet e nevojshme mbi vërtetësinë e informacionit të deklaruar nga Operatori Ekonomik si më sipër.

3.3.   KRITERET E VLERËSIMIT
Përzgjedhja bëhet mbi bazën e raportit më të mirë cilësi–çmim, me gjithsej 100 pikë. Vetëm ofertat që përmbushin kriteret e kualifikimit dhe kërkesat minimale të shërbimit vlerësohen me pikë. Dokumentacioni ligjor nuk pikëzohet.
1. Vlerësimi teknik  deri në 70 pikë e ndarë si më poshtë:

· Cilësia dhe përvoja e personelit kryesor – deri në 30 pikë
Vlerësohet përvoja profesionale e dokumentuar e personelit kryesor të propozuar, sipas ndarjes së mëposhtme:
Për regjisorin, skenaristin dhe skenografin:
· Nga 5 deri në 7 vite përvojë      3 pikë për secilin.
· Mbi 7 vite përvojë                     6 pikë për secilin.
Për mësuesin e punëtorisë:
· Nga 3 deri në 5 vite përvojë       3 pikë.
· Mbi 5 vite përvojë                      6 pikë.
Për secilin nga 3 (tre) aktorët:
· Nga 3 deri në 5 vite përvojë       1 pikë.
· Mbi 5 vite përvojë                      2 pikë.
Pikët e tre aktorëve mblidhen, deri në 6 pikë gjithsej.
Pikëzimi maksimal:
· Regjisori – 6 pikë.
· Skenaristi – 6 pikë.
· Skenografi – 6 pikë.
· Mësuesi i punëtorisë – 6 pikë.
· Tre aktorët së bashku – 6 pikë.
Totali maksimal: 30 pikë.

· Koncepti artistik, edukativ dhe metodologjia e realizimit – deri në 40 pikë
Vlerësohen elementet e mëposhtme, 
· Ideja dhe përmbajtja e shfaqjes teatrale
· Personazhet dhe përshtatshmëria për fëmijët e moshës 5–12 vjeç
· Mesazhet edukative për reduktimin, ripërdorimin dhe riciklimin e mbetjeve
· Kreativiteti i konceptit artistik, kukullave dhe skenografisë
· Lidhja e punëtorive krijuese me përmbajtjen e shfaqjes
· Plani i organizimit dhe realizimit të 5 (pesë) shfaqjeve dhe 5 (pesë) punëtorive krijuese
· Plani i regjistrimit dhe dorëzimit të 5 (pesë) videove.
· Metodologjia e ndërveprimit dhe përfshirjes aktive të fëmijëve gjatë shfaqjeve dhe punëtorive krijuese.
Secili nga tetë elementet vlerësohet deri në 5 pikë, sipas shkallës së mëposhtme:
· 5 pikë - Elementi trajtohet plotësisht, me përshkrime dhe zgjidhje konkrete për realizimin e shërbimit, në përputhje me termat e referencës.
· 3 pikë - Elementi trajtohet pjesërisht, me disa zgjidhje konkrete, por pa shtjelluar plotësisht mënyrën e realizimit.
· 1 pikë - Elementi përmendet në mënyrë të përgjithshme, pa përshkrime ose zgjidhje konkrete për realizimin.
· 0 pikë - Elementi nuk trajtohet në propozimin teknik.
Pikët e tetë elementeve mblidhen, deri në 40 pikë gjithsej. 
2. Vlerësimi i ofertës ekonomike deri në 30 pikë
Oferta ekonomike paraqitet në lekë pa TVSH. Pikët llogariten sipas formulës:
P = (oferta më e ulët e vlefshme pa TVSH / oferta që vlerësohet pa TVSH) × 30
Totali: 100 pikë.
Pikët përfundimtare janë shuma e pikëve teknike dhe ekonomike. Përzgjidhet oferta me numrin më të lartë të pikëve. Në rast barazimi, përzgjedhja bëhet me short të dokumentuar, pas njoftimit paraprak të ofertuesve përkatës.

OFERTA EKONOMIKE
Operatorët ekonomikë paraqesin ofertën ekonomike sipas Shtojcës 1, 
Këtë ftesë për negociata mund ta gjeni në faqen e Ministrisë së Mjedisit, në adresën: https://mjedisi.gov.al
Të gjitha dokumentet duhet të jenë origjinale ose kopje të noterizuara. Rastet e mosdorëzimit të një dokumenti, ose të dokumenteve të rreme dhe të pasakta, konsiderohen si kushte për skualifikim.
Ne jemi në pritje të konfirmimit tuaj për negociata

